Kierch Huelmes
D'Kierch vun Huelmes ass eng kathoulesch Kierch déi fréier zur Par Tënten gehéiert huet, an zanter dem 7. Mee 2017 zur neigeschafener Par Äischdall-Helpert Saint-Willibrord, dem Dekanat Zentrum an zu der Gemeng Helperknapp gehéiert.

De Patréiner ass den hellege Sebastian, deem säi Fest den 20. Januar gefeiert gëtt.

Geschicht 
Den 29. Dezember 1853 gëtt am Téintener Gemengerot decidéiert, datt déi al Kapell zu Huelmes ofgerappt an eng nei, méi grouss Kapell, an hirer Plaz gebaut gëtt. D'Pläng huet de Bauingenieur Antoine Hartmann gezeechent.

D'Aarbechte fänken 1854 un. D'Material vun der aler Kapell gëtt an der neier verbaut. Rafistoléiert gëtt se scho wärend dem Bau: 1855 gëtt en Duxall un den Tuerm gebaut, well gefaart gëtt, datt e géif zesummefalen. Ee Joer drop ass d'Kapell da fäerdeg ginn.

Am Joer 1900 gëtt de baufällegen Tuerm ofgerappt a fir 3000 Frang duerch en neien ersat.

D'Kierch ass dem hellege Sebastian geweit. De Sebastian war Zaldot ënner dem Keeser Diokletian ier deen hien, well hie Chrëscht war, mat Feiler wollt ëmbrénge loossen. De Sebastian huet iwwerlieft, gouf awer méi spéit vum Diokletian sengen Zaldoten erschloen.

Kuckt och 
 Lëscht vu reliéise Gebaier zu Lëtzebuerg

Um Spaweck 

 D'Fënstere vun der Kierch vun Huelmes op der Websäit vun der Stiftung Forschungsstelle Glasmalerei des 20. Jh. e. V. (de)

Huelmes
Gemeng Helperknapp
Antoine Hartmann
Bauwierker 1856